Мэшыкъуэ Феня Сэрал и пхъур
Къэбэрдей-Балъкъэрым и щэнхабзэ IэнатIэм хэщIыныгъэшхуэ игъуэтащ — гъатхэпэм и 31-м дунейм ехыжащ актрисэ телъыджэ, цIыху гуапэ Мэшыкъуэ Феня Сэрал и пхъур.
Мэшыкъуэ Феня Бахъсэн щIыналъэм хыхьэ Къубэ-Тэбэ къуажэм къыщалъхуащ 1947 гъэм фокIадэм и 18-м. Курыт еджапIэ нэужьым ар щIэтIысхьащ щэнхабзэм и лэжьакIуэхэр щагъэхьэзыру Налшык дэта училищэм. Ар къиухри, Феня къыщалъхуа къуажэм кIуэжащ, ауэ куэдрэ абы щымылажьэу къалащхьэм къигъэзэжащ икIи ЩоджэнцIыкIу Алий и цIэр зезыхьэ Къэбэрдей-Балъкъэр къэрал драмэ театрым и студием щIэтIысхьащ. Утыку итыкIэм и щэху куэд щызригъэщIащ абы а IуэхущIапIэм, актрисэ IэщIагъэми нэхъри щыдихьэхащ. Москва къалэм Щукиным и цIэр зэрихьэу дэт театральнэ еджапIэ нэхъыщхьэм щIэтIысхьэнуи щытегушхуар аращ. 1975 гъэм ар къиухри, актрисэм къигъэзэжащ адыгэ театрым икIи абы и гуп зэкъуэтым занщIэу хэзэгъащ. Абы къыщыщIэдзауэ Феня и гъащIэр къыгуэхыпIэ имыIэу пыщIауэ щытащ лъэпкъ театрым.
Гукъинэжщ абы игъэзэщIа дэтхэнэ ролри — ар гушыIэ ирехъу, цIыхум и гущIагъщIэлъхэр къыщиIуатэ спектаклу щрырет.
Мэшыкъуэ Феня и творчествэр лъэныкъуэ куэду зэтепщIыкIырт — ар актрисэ зэчиифIэу зэрыщытым, утыкум дахэу зэритым къыдэкIуэу, егъэджакIуэ Iэзэт — Кавказ Ищхъэрэм гъуазджэхэмкIэ и къэрал институтым и доцентт, актёр Iэзагъымрэ бзэмкIэ егъэджакIуэт. И лэжьыгъэфIым папщIэ Феня мызэ-мытIэу ягъэпэжащ, къэрал гулъытэ къыхуащIу — абы хуэфащэ дыдэу къыфIащащ «Къэбэрдей-Балъкъэр Республикэм и цIыхубэ артисткэ» цIэ лъапIэр, «ЩIыхьым и Дамыгъэ» орденыр къратащ.
Абы и гъащIэ гъуэгуанэр къикIуащ къыхиха IэщIагъэм хуэпэжу, и гъащIэм гъуазэу щигъэувахэм къытекIакъым. Актрисэ щыпкъэм цIыхугъэшхуэ хэлът, гумащIэт, и IэщIагъэм фIы дыдэу хищIыкIырт, гъащIэр фIыуэ илъагъурт, и гур дахагъэм сыт щыгъуи хузэIухат.
Дунейм ехыжащ цIыхубэ артисткэ нэс. Ар и теплъэкIэ дахэм и мызакъуэу, псэ къабзэт, театреплъхэми, и лэжьэгъухэми, и Iыхьылхэми гуапэу яхущытт. Мэшыкъуэм и гъащIэр тыхь хуищIащ лъэпкъ гъуазджэм зегъэужьыным. Актрисэ телъыджэр дунейм зэрехыжар хэщIыныгъэшхуэщ Къэбэрдей къэрал драмэ театрым и мызакъуэу, цIыхубэм я дежкIи.
Мэшыкъуэ Феня Сэрал и пхъум и фэеплъ нэхур сыт щыгъуи ди гум илъынщ.
КъБР-м ЩэнхабзэмкIэ и министерствэм,
Кавказ Ищхъэрэм ГъуазджэхэмкIэ
и къэрал институтым, Дунейпсо Адыгэ Хасэм,
Къэбэрдей Адыгэ Хасэм, «Адыгэ псалъэ» газетым,
«Iуащхьэмахуэ» журналым я лэжьакIуэхэр.
